**Nonos**

Si son sentâts sul ôr de strade
par finî come une volte la zornade
doi nonos vecjos cence fîs
parceche chei dopo sposâts jerin partîts

Alore o ài cjolte la chitare
par che a sèpin che no son dal dut bessôi
e o ài cirût come une volte
di sunâ une serenade par lôr doi.

Ma viôt ce lune disgraciade
fate apueste a no sintî la mê cjantade
no tu mi dâs nissun aiût
tu às tal cjâf simpri e dome zoventût

Ma no tu âs un pêl di gracie
par doi nonos che ti cjàlin cun passion
al è tant flap il to lusôr
che ju fâs immò plui blancs di chel che a son.

Cualchi morôs al passe vie plen di premure
cuissà trop timp che al à spietât che e vegni l’ore
Lor doi cidins si sìntin cuasi plui rassegnâts
un pôc fûr puest par scugnî stâ…dome sentâts

Ma par furtune e je une stele
che ju cjale che ur cimìe che ur fevele
e cence pôre di lassù
sol par lôr doi e à decidût di colâ ju

E tu âs viodût che chei doi nonos
cence bati nancje un cei e cence flât
si son cjalâts un pôc tai vôi
cence nacuarzisi dal timp e da l’etât

E alore lui 'l è lât plui dongje sol par tignîle
e alore je i à cisicât intune orele
'l è pròpit vêr che il cûr al tuche par ducj compàgn
par un moment son stâts morôs a otant'agns.